Tampere kilpailuttaa laskettelurinteet toistamiseen – Edelliseen kilpailutukseen osallistuneet ovat kiinnostuneita, mutta miettivät vielä

LASKETTELU Kilpailutuksen sisältö on muuttunut. Hervanta on saamassa enemmän investointiavustusta kuin Mustavuori.

Hervannan laskettelurinteen hissit alkavat vedellä viimeisiään. Tampereen kaupunki on valmis antamaan Hervantaan 200 000 investointituen. Mustavuoreen vastaavaa tukea tarjotaan 100 000 euroa. Marjo Rämö

Marjo Rämö

Tampereen kaupunki etsii laskettelurinteisiin yrittäjää vuosille 2019–2029. Kilpailutus on käynnissä 15. huhtikuuta asti.

Tarkoitus on, että yrittäjä ottaa hoitaakseen joko Hervannan tai Mustavuoren rinteet.

Tampereen kaupunki kilpailutti rinnetoiminnan viime vuonna, mutta kilpailutus osoittautui virheelliseksi. Tästä syystä kilpailutus järjestetään nyt uudelleen.

Tampereen kaupungilla ollaan vaitonaisia kilpailutuksen pisteytyksestä, sillä kilpailu on vielä kesken.

Pisteytys on joka tapauksessa muuttunut oleellisesti. Edellisessä kilpailutuksessa painotettiin muun muassa alueen kehittämistä ja ympärivuotista toimintaa. Nyt alueen kehittämisestä ei enää saa pisteitä.

Uudessa kilpailutuksessa pisteitä saa hinnan ja kokemuksen perusteella. Kokemukselle annetaan iso painoarvo, sillä siitä voi saada peräti 50 pistettä. Pisteitä voi saada maksimissaan sata.

Kokemuspisteitä saa, jos henkilö on vastannut vähintään yksirinteisen laskettelukeskuksen rinnetoiminnan tuottamisesta. Lisäpisteitä voi saada siitä, jos henkilö on ollut mukana rinteiden, hissien tai välineiden kunnostustöissä, välineiden vuokraustoiminnassa tai asiakaspalvelutehtävissä vuokraamossa tai hisseillä.

Hervanta ja Mustavuori ovat saamassa eri summan investointiavustusta tuleville vuosille.

Hervannan rinteiden avustus on 200 000 euroa ja Mustavuoren 100 000 euroa.

– Hervannan investointituki on korkeampi, koska Hervannan kiinteistöt tarvitsevat huomattavasti isommat investoinnit kuin Mustavuoressa, liikunta- ja nuorisoyksikön johtaja Pekka P. Paavola kertoo.

Hervannan hissit ovat käyttöikänsä päässä ja huoltorakennus menee purkuun.

Investointiavustuksen lisäksi rinneyrittäjälle maksetaan vuosittaista tukea.

Edelliseen kilpailutukseen osallistuivat Tampereen rinteet Oy, Mustavuori Oy ja Konepalvelu Kemppainen Oy.

Edellä mainituissa yrityksissä mietitään vielä osallistumista uuteen kilpailutukseen.

Mustavuori Oy:n toteuttaja Jari Kaaja kertoo, että yritys on edelleen kiinnostunut Mustavuoren laskettelurinteistä. Mustavuori Oy:ssä ovat mukana kaikki tamperelaiset alppihiihtoseurat, ja yhtiö voitti edellisen kilpailutuksen.

– Meidän täytyy käydä materiaalit vielä läpi, sillä kilpailutus on muuttunut aika paljon. Mustavuoren osalta meitä mietityttää se, että investointitukea saa 100 000 euroa vähemmän kuin Hervantaan, Kaaja kertoo.

Mustavuoren toiminta on ollut tämän talven seisahduksissa. Rinteissä on silti käynyt laskettelijoita.

– He ovat halunneet hyödyntää hyvää lumitalvea. Ylös on menty lihasvoimin: lautailijat kävellen ja suksia käyttävät nousukarvan avulla.

Tampereen Rinteet Oy pyöritti pitkään sekä Hervannan että Mustavuoren laskettelurinteitä. Tänä talvena yhtiö on toiminut vain Hervannassa. Yhtiön toimitusjohtaja Tiina Sironen kertoo olevansa kiinnostunut kilpailutuksesta, mutta osallistumisesta ei ole vielä tehty päätöstä.

– Kilpailutukseen on liitetty mukaan paljon materiaalia. Olen tutustunut papereihin vasta pintapuolisesti. Käyn ensin kaiken läpi huolella ennen kuin teen päätöksen osallistumisesta, hän sanoo.

Myös Konepalvelu Kemppainen Oy on kiinnostunut kilpailutuksesta. Yhtiön yhteyshenkilö Esa Kemppainen ei kuitenkaan ole vielä päättänyt mahdollisesta osallistumisesta.

– Siellä on aika paljon asioita, joihin tarvitsen vielä vastauksia ennen lopullista päätöstä.

Kilpailutuksen järjestää Tuomi Logistiikka. Tarjouspyyntöön liittyviä kysymyksiä voi lähettää 25. maaliskuuta asti ja niihin vastataan viimeistään 29. maaliskuuta mennessä.

Hävinneen rinteen hissit puretaan Kilpailutuksen materiaaleista käy ilmi, että Tampereen kaupunki aikoo myydä Hervannan ja Mustavuoren hissit uudelle yrittäjälle 30 000 euron könttäsummalla. Jos kilpailutuksen voittanut yrittäjä jatkaa toimintaa Hervannassa, on yrittäjän purettava Mustavuoren hissit omalla kustannuksellaan. Jos toimintaa jatketaan Mustavuoressa, on Hervannan hissit purettava.